Author: harustak
Company: MV SR

Predkladacia správa
Na rokovanie vlády Slovenskej republiky sa predkladá návrh poslanca Národnej rady Slovenskej republiky Martina Pada na vydanie zákona, ktorým sa mení a dopĺňa zákon Národnej rady Slovenskej republiky č. 315/1996 Z.z. o premávke na pozemných komunikáciách v znení neskorších predpisov (tlač 147). 
Navrhovaná právna úprava má podľa navrhovateľa za cieľ zvýšenie bezpečnosti a plynulosti premávky na cestách. Na tento účel sa navrhuje ustanoviť vodičom motorových vozidiel povinnosť vždy počas jazdy rozsvietiť ustanovené osvetlenie vozidla a vodičom nemotorových vozidiel povinnosť použiť ustanovené osvetlenie počas jazdy za zníženej viditeľnosti. Zároveň sa na diaľnicach povoľuje premávka len tých motorových vozidiel a jazdných súprav, ktorých najvyššia povolená rýchlosť nie je nižšia ako 70 km/h.

K predloženému návrhu zákona má Ministerstvo vnútra Slovenskej republiky nasledovné legislatívne a vecné pripomienky:
1. Vzhľadom na to, že Ministerstvo vnútra Slovenskej republiky má v úmysle v budúcom roku začať legislatívny proces, ktorého cieľom bude nový zákon o premávke na pozemných komunikáciách, ktorý sa bude dotýkať aj problematiky, ktorá je predmetom návrhu p. poslanca,  ako aj na to, že zákon Národnej rady Slovenskej republiky č. 315/1996 Z. z. o premávke na pozemných komunikáciách v znení neskorších predpisov bol doposiaľ novelizovaný už 24 krát, nie je žiadúceho ho do vydania nového zákona opäť čiastkovo novelizovať.  Časté čiastkové zmeny  pravidiel cestnej premávky nie sú vhodné ani z dôvodu právnej istoty vo vzťahu k jej účastníkom. 
2. Navrhovateľ sa nevysporiadal ani so skutočnosťou, že ak povinnosť celoročného svietenia bude schválená, potom sa doterajšie povinnosti svietiť pri preprave nadrozmerných nákladov podľa § 31 ods. 1 zákona  a svietiť pri vlečení vozidla podľa § 32 ods. 3 zákona stanú nadbytočné a duplicitné.
Vzhľadom na uvedené skutočnosti Ministerstvo vnútra Slovenskej republiky neodporúča vysloviť s návrhom poslanca Národnej rady Slovenskej republiky Martina Pada na vydanie zákona, ktorým sa mení a dopĺňa zákon Národnej rady Slovenskej republiky č. 315/1996 Z. z. o premávke na pozemných komunikáciách v znení neskorších predpisov súhlas.